Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 692/11/5502	Čadca, 3.4.2012
EEČ : 2-37-58-2012

U Z N E S E N I E

Trestná vec:	obvinený XXXXX  
Prečin:	poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Čadca
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, XXXXX, Česko
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 508,58 € 
b.	Peňažná suma určená na všeobecne prospešné účely: 30,00 € 
c.	Konkrétny adresát peňažnej sumy určenej na všeobecne prospešné účely: 15,- €, Detský domov, so sídlom Vysoká nad Kysucou- XXXXX 800, č.ú. XXXXX. 
d.	Suma odovzdaná štátu na peňažnú pomoc obetiam trestnej činnosti: 15,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Turzovka pod spisovou značkou ORP-1087/TU-CA-2011.

Skutková veta: 
dňa 12.07.2011 v čase okolo 21:30 h prišiel na voľne prístupný pozemok pri rodinnom dome XXXXX v obci Vysoká nad Kysucou, časť Závodie, okres XXXXX, kde ním prinesený kameň hodil smerom k tam odstavenému osobnému motorovému vozidlu zn. AUDI A6 ev. č. 4T4 5780, kde kameňom zasiahol zadné vyhrievané sklo, v ktorom sa vytvorila diera o rozmeroch cca 20x15 cm a sklo popraskalo, čím majiteľovi vozidla, firme XXXXX spôsobil škodu v sume 508,58 €.
Odôvodnenie: 
Uznesením povereného príslušníka OO PZ v Turzovke pod sp. zn. ČVS:ORP-1087/TU-CA-2011 zo dňa 27.07.2011 bolo ml. XXXXX, nar. XXXXX v Čadci, trvale bytom XXXXX, okres XXXXX podľa § 206 ods. 1 Trestného poriadku vznesené obvinenie pre prečin poškodzovania cudzej veci podľa § 245 ods. 1 Trestného zákona, na tom skutkovom základe, ako je to uvedené vo výrokovej časti uznesenia povereného príslušníka PZ. 

Ďalej poukazujem na ustanovenie § 220 ods.1 Trestného poriadku, podľa ktorého v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený:

a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,

b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a

c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a 

vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Preskúmaním príslušného spisového materiálu som zistil, že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

Obvinený ml. XXXXX a poškodená spoločnosť XXXXX, Česká republika, v zastúpení XXXXX, prostredníctvom probačného a mediačného úradníka Okresného súdu v Čadci uzavreli dňa 16.03.2012 dohodu o zmieri, v rámci ktorej obvinený ml. XXXXX tohto dňa vyhlásil, že spáchal skutok spočívajúci v tom, že dňa 12.07.2011 v čase okolo 21:30 h prišiel na voľne prístupný pozemok pri rodinnom dome XXXXX v obci Vysoká nad Kysucou, časť Závodie, okres XXXXX, kde ním prinesený kameň hodil smerom k tam odstavenému osobnému motorovému vozidlu zn. AUDI A6 ev. č. 4T4 5780, kde kameňom zasiahol zadné vyhrievané sklo, v ktorom sa vytvorila diera o rozmeroch cca 20x15 cm a sklo popraskalo, čím majiteľovi vozidla, firme XXXXX spôsobil škodu v sume 508,58 €, pričom tento skutok napĺňa znaky skutkovej podstaty prečinu poškodzovania cudzej veci podľa § 245 ods. 1 Trestného zákona. 

Obvinený slobodne, vážne, zrozumiteľne a určito vyhlásil, že spáchal skutok, za ktorý je stíhaný a pokiaľ ide škodu spôsobenú činom, tak obvinený ml. XXXXX škodu spôsobenú trestným činom a vyčíslenú na sumu 508,58 € uhradil a to tak, že sumu 423,85 € uhradil spoločnosti Allianz poisťovňa, a. s. Praha dňa 15.03.2012 a zvyšok v sume 84,73 € uhradil poškodenej firme XXXXX dňa 15.03.2012, čo potvrdili zástupcovia poškodených spoločností pri konaní pred probačným a mediačným úradníkom na Okresnom súde v Čadci dňa 16.03.2012,

a napokon dňa 2. apríla 2012 obvinený ml. XXXXX osobne do pokladne na Okresnej prokuratúre v Čadci vložil peňažnú sumu vo výške 30,- €, určenú na všeobecne prospešné účely pre Detský domov, so sídlom Vysoká nad Kysucou- XXXXX 800, vo výške 15,- € (číslo účtu: XXXXX) a na peňažnú pomoc obetiam trestnej činnosti vo výške 15,- €. Táto suma je primeraná závažnosti spáchaného trestného činu. 

Obvinený a poškodený s týmto spôsobom vybavenia veci vyslovili súhlas. 

Obvinený ml. XXXXX podľa odpisu z registra trestov súdne trestaný nebol, rovnako tak nebol postihnutý pre priestupok Obvodným úradom OVVS v Čadci. V mieste trvalého bydliska požíva dobrú povesť. Tiež neboli o ňom zistené negatívne poznatky.

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci. 

Preto som rozhodol tak, ako je uvedené vo výrokovej časti tohto uznesenia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Trestného poriadku)

Mgr. Roman Lendóci
prokurátor